**Ομιλία στη γιορτή των τριών Ιεραρχών**

 «Σήκω, (λοιπόν, ) και δώσε εντολή στους φιλονικούντες να σταματήσουν τις έριδες και να πάψουν να χωρίζονται για εμάς. Γιατί εμείς, και στην επίγεια ζωή που είμασταν και στην ουράνια που μεταβήκαμε, φροντίζαμε και φροντίζουμε να ειρηνεύουμε και να οδηγούμε σε ομόνοια τον κόσμο. Και όρισε μία ημέρα να εορτάζεται από κοινού η μνήμη μας και καθώς είναι χρέος σου, να ενεργήσεις να εισαχθεί η εορτή στην Εκκλησία και να συνταχθεί η ιερή ακολουθία. Ακόμη ένα χρέος σου, να παραδόσεις στις μελλοντικές γενιές ότι εμείς είμαστε ένα για τον Θεό. Βεβαίως και εμείς θα συμπράξουμε για τη σωτηρία εκείνων που θα εορτάζουν τη μνήμη μας, γιατί έχουμε και εμείς παρρησία ενώπιον του Θεού».

Αυτά τα λόγια φέρονται να είπαν οι Τρεις εορτάζοντες σήμερα Ιεράρχες , Βασίλειος, Γρηγόριος και Ιωάννης, προς τον επίσκοπο Ευχαίτων Ιωάννη Μαυρόπου στα **τέλη του 11ου** αιώνα, δίνοντάς του την οδηγία να εισηγηθεί τον **συνεορτασμό** τους. Η διαμάχη μεταξύ των οπαδών καθενός από αυτούς για το ποιος υπήρξε ο σπουδαιότερος έπρεπε να λήξει και το όνειρο του επισκόπου έφερε τη λύση….. Έτσι ο Επίσκοπος Ευχαΐτων Ιωάννης ανέλαβε τη συμφιλίωση των διαμαχόμενων μερίδων, συνέστησε την εορτή της 30ης Ιανουαρίου και συνέγραψε και κοινή Ακολουθία, αντάξια των τριών Μεγάλων Πατέρων.

Αξίζει να ειπωθεί πως **το σχήμα των Τριών Ιεραρχών δεν καθιερώθηκε αμέσως**. Ανάμεσά τους εμφανίζεται ορισμένες φορές ο Νικόλαος Μύρων. Οι Τρεις Καππαδόκες Πατέρες απαντούν επίσης στον ακόλουθο αγιογραφικό και κειμενογραφικό συνδυασμό: Μέγας Βασίλειος, Γρηγόριος Ναζιανζηνός και Γρηγόριος Νύσσης. Όμως, ο Γρηγόριος Νύσσης, αδελφός του Βασιλείου και ο «φιλοσοφικότερος των Πατέρων», απαλείφεται από το τελικό σχήμα λόγω αμφιβολιών για τη  δογματική του καθαρότητα ενώ,  η Μακρίνα η Νεώτερη,  επίσης αδελφή του Βασιλείου, θεωρείται από πολλούς μελετητές ως η Τέταρτη Καππαδόκισσα. Υπήρξε σκιώδης αλλά σημαντική μορφή στις δογματικές συζητήσεις του 4ου αιώνα.

**Προστάτες της παιδείας**

         Ποιός και πότε καθιέρωσε να θεωρούνται και να τιμώνται ως  προστάτες της παιδείας οι Τρεις Ιεράρχες, που αξίζει να σημειώσουμε πως η μνήμη τους εορτάζεται και στη Δύση, δεν είναι γνωστό. Από τα χρόνια της Toυρκoκρατίας όμως, υπήρχε το έθιμο, τα ελληνικά σχολεία να έχουν αυτούς τους Τρεις Αγίους, ως προστάτες τoυς και να γιoρτάζoυν τη  μνήμη  τους.

        Aυτό το έθιμο διατήρησε και  συνέχισε το Πανεπιστήμιo Αθηνών, το οποίο καθιέρωσε και επίσημα πλέον, με απόφασή της Συγκλήτoυ τoυ, το 1842-43, τη γιoρτή των Τριών Ιεραρχών, ως γιoρτή των Γραμμάτων και γενικά της παιδείας.

Δυστυχώς, στις μέρες μας ο εορτασμός τους τείνει να ταυτιστεί απλώς  με μια μέρα απλής αποχής από τις σχολικές υποχρεώσεις. Τελικά, η τιμή προσώπων και γεγονότων με εορταστικές επετείους σ’ αυτόν τον τόπο φαίνεται πως οδηγεί στον ευτελισμό της σημασίας τους…

|  |  |  |  |
| --- | --- | --- | --- |
| Ας αφήσουμε όμως τα ίδια τους τα έργα να μιλήσουν…:  Ο Μ. Βασίλειος:  Α. Υπήρξε **μέγας κοινωνικός εργάτης**. Αποκορύφωση του κοινωνικού του έργου ήταν το γεγονός ότι με την πατρική του περιουσία. ίδρυσε το περίφημο «Πτωχοκομείο» ή  «Βασιλειάδα», ένα συγκρότημα ιδρυμάτων φιλανθρωπικού χαρακτήρα∙ έναν πρότυπο οίκο για τη φροντίδα των ξένων, την ιατρική περίθαλψη των φτωχών αρρώστων και την επαγγελματική αποκατάσταση των ανειδίκευτων, όπου βρήκαν τροφή και περίθαλψη χιλιάδες πάσχοντες κάθε ηλικίας, γένους και φυλής.  Β. Ήταν τόσο σπουδαίος **όσον αφορά στην κοινωνική του δράση**, που τον θαύμαζαν ακόμη και οι αλλόπιστοι. Μάλιστα, όταν το 367/368 ξέσπασε μεγάλος λιμός στην περιοχή, ο Βασίλειος ήταν αυτός που ακαταπόνητος παρείχε φροντίδα και τροφή προς όσους είχαν ανάγκη, χριστιανούς και μη.  Γ. Θεωρείται **μέγας οργανωτής της μοναστικής ζωής** (καθώς συνέταξε τους κανόνες που καθορίζουν το μοναχικό βίο) και πατέρας  του  μοναχισμού στη   Μ. Ασία, ο οποίος τέθηκε πλέον υπό τον έλεγχο της εκκλησιαστικής ηγεσίας.  Δ. Αναδείχτηκε σε **Μέγα υπερασπιστή της αλήθειας της πίστης, με πλούσιο και σημαντικό συγγραφικό έργο**. Αφού ανέλαβε τα πνευματικά ηνία από τον Μ. Αθανάσιο, υπερασπίστηκε σθεναρά την Ορθοδοξία έναντι της   κρατικής   βίας και αυθαιρεσίας των αρειανόφιλων. Προσπάθησε να βρίσκεται σε αλληλενέργεια με τα ορθόδοξα πατριαρχεία και ουσιαστικά υποκατέστησε και αντικατέστησε την αρειανίζουσα ιεραρχία του πολιτικού κέντρου της Αυτοκρατορίας.  Σύμφωνα με τον Μ. Βασίλειο, **κάθε υπόσταση του Τριαδικού Θεού** διακρίνεται από ορισμένους τρόπους ύπαρξης και μεμονωμένα χαρακτηριστικά (ιδιώματα): ο Πατέρας είναι αγέννητος, ο Υιός γεννηθείς αχρόνως και το Άγιο Πνεύμα εκπορευτό διά του Πατρός. Η μόνη προτεραιότητα του Πατέρα είναι λογική, μη χρονική και δεν ενέχει καμία ανωτερότητα.  Σπουδαία ήταν η συμβολή του Βασιλείου και στην **αξιολόγηση της παιδείας μέσα στη χριστιανική Εκκλησία.** Μελετητής ο ίδιος και γνώστης της ελληνικής φιλοσοφίας, τη χρησιμοποιεί ως όργανο επεξεργασίας και διατύπωσης των θεολογικών του αντιλήψεων.  Ο Βασίλειος περιγράφει πολύ χαρακτηριστικά τη διαδικασία της δυναμικής αφομοίωσης της ελληνικής γνώσης χρησιμοποιώντας **το παράδειγμα της μέλισσας,** που πετά παντού και κρατάει μόνο τη γύρη που της είναι χρήσιμη, για να φτιάξει το μέλι της.  Αξίζει να αναφερθεί η **τόλμη** του **να** **προτείνει** -ενόψει της Δεύτερης Οικουμενικής Συνόδου (381) -,πρώτος αυτός, την **προσθήκη** **επιπλέον** **άρθρων** **στα** επτά αρχικά  **άρθρα** **του** **Συμβόλου** **της** **Πίστεως** της Πρώτης Οικουμενικής Συνόδου (325) , όπου να διατυπώνεται η ορθόδοξη διδασκαλία περί του Αγίου Πνεύματος.  Αξίζει να αναφέρουμε φράσεις του Μ. Βασιλείου σχετικά με  **το θέμα της νηστείας,** η οποία θεωρείται συνομήλικη με την ανθρωπότητα, καθώς νομοθετήθηκε στον παράδεισο και είναι η πρώτη εντολή που έλαβαν οι πρωτόπλαστοι.  «**Υποκριτής** είναι αυτός που υποδύεται ξένο πρόσωπο στο θέατρο· ενώ είναι δούλος, πολλές φορές υποδύεται το πρόσωπο του κυρίου, και ενώ είναι πολίτης, το πρόσωπο του βασιλέως. Έτσι και στον βίο αυτό, σαν στη σκηνή της δικής τους ζωής, οι πολλοί παίζουν θέατρο, άλλα μεν φέροντας στην καρδιά, άλλα δε δεικνύοντας φανερά στους ανθρώπους…. Μη λοιπόν περιορίζεις το καλό της νηστείας στην αποχή μόνον από τα φαγητά. Διότι η αληθινή νηστεία είναι αποξένωση από τα κακά, συγχώρησε τον πλησίον για την λύπη, συγχώρησέ τον για τα χρέη… Δεν τρώγεις κρέατα, αλλά τρώγεις τον αδελφό σου. Δεν πίνεις οίνο, αλλά δεν είσαι εγκρατής στις ύβρεις. Περιμένεις το βράδυ για να λάβεις τροφή, αλλά ξοδεύεις την ημέρα στά δικαστήρια».  Έχει γίνει θρύλος η **γενναία** **στάση** του Μ. Βασιλείου **μπρος** **στον** αυτοκράτορα **Ουάλεντα**, όταν εκείνος απαιτούσε την προσχώρησή του στον αρειανισμό. Όταν ο ύπαρχος του βασιλιά Μόδεστος, μη μπορώντας να το μεταπείσει, άρχισε να τον φοβερίζει μ' εξορία και θάνατο, ο Μ. Βασίλειος απάντησε:  «Αρπαγή περιουσίας δε φοβάμαι γιατί δεν έχω άλλο από λίγα ενδύματα και βιβλία. Εξορία δε γνωρίζω, αφού σε αυτόν τον κόσμο είμαι προσωρινός κάτοικος. Μαρτύρια δεν μπορούν να επιβληθούν στο ασθενικό κορμί μου, που θα καταρρεύσει με το πρώτο χτύπημα. Όσο για το θάνατο, αυτός με ενώνει με το Θεό και εκπληρώνει τις ευχές μου.»    Κι ο Μόδεστος μονολογώντας αναγκάστηκε να πει πως κανείς επίσκοπος ως τώρα δεν μίλησε έτσι , ο δε Βασίλειος του απάντησε πως **δε θα συνάντησε πραγματικό επίσκοπο**»  .           0 Βασίλειος  κοιμήθηκε την 1η 'Ιανουαρίου  του 379 μ.Χ,. σε ηλικία 49 μόλις ετών εξαιτίας της ασθενικής κράσης του και της αυστηρής ασκητικής ζωής του (ορισμένες πηγές λένε από βαριά αρρώστια του ήπατος ή των νεφρών).  Ο θάνατός του βύθισε σε πένθος όλον  τον χριστιανικό κόσμο της Ανατολής, ενώ στην κηδεία του συμμετείχαν πλήθος ανθρώπων, ανεξαρτήτως θρησκεύματος και εθνικότητας.   |  | | --- | | **Άγιος Γρηγόριος,**  **ένας Θεολόγος ποιητής.**   Λίγο πριν πεθάνει, ο **Βασίλειος** υπενθυμίζει τις ικανότητες του Γρηγορίου και **τον** **συνιστά**, για **να** **υπερασπιστεί** **την** **Τριαδική** **παράδοση** **στην** **Κωνσταντινούπολη**.  Πράγματι, το 379, η Σύνοδος της Αντιοχείας και ο τοπικός Αρχιεπίσκοπος, Μελέτιος, ζητούν τον Γρηγόριο να πάει στην Κωνσταντινούπολη, για να εκκαθαρίσει την πόλη από τους οπαδούς του Αρείου, που θεωρούν τον Ιησού Χριστό «κτίσμα» του Θεού και όχι «Θεάνθρωπο».             Η **κατάσταση** είναι πολύ **δύσκολη**.. Όλοι οι ναοί της Βασιλεύουσας είναι στα χέρια των αιρετικών. Όμως ο Άγιος δεν απελπίζεται. Μετατρέπει ένα δωμάτιο στο σπίτι που τον φιλοξενούν σε ναό και του δίνει συμβολικό όνομα. Ονομάζει τον ναό Αγία Αναστασία, δείγμα ότι πιστεύει στην ανάσταση της Ορθόδοξης Πίστης. Οι αγώνες είναι επικίνδυνοι. Οι αιρετικοί ανεβασμένοι πάνω στις σκεπές των σπιτιών του πετούν πέτρες και έτσι ο Άγιος Γρηγόριος δοκιμάζεται πολύ. Κινδυνεύει μάλιστα να θανατωθεί . Στον ναό της Αγίας Αναστασίας εκφωνεί τους περίφημους πέντε θεολογικούς λόγους που του έδωσαν δίκαια τον τίτλο του Θεολόγου, τίτλο τον οποίο φέρουν μόνο άλλοι δύο άγιοι της Εκκλησίας μας, οι Ιωάννης Ευαγγελιστής και Συμεών ο Νέος.  Μετά τον σκληρό αυτό αγώνα, ο Μέγας Θεοδόσιος τον αναδεικνύει Πατριάρχη Κωνσταντινουπόλεως (381 μ.Χ.). **Η Β’ Οικουμενική Σύνοδος τον αναγνωρίζει ως Πρόεδρό της**. Όμως μια μερίδα επισκόπων, με αρχηγό τον πατριάρχη  Αλεξανδρείας, τον αντιπολιτεύεται για ευτελή λόγο, καθώς εμφανίζουν ως εμπόδιο στην πατριαρχική του εκλογή το γεγονός ότι κάποτε είχε εκλεγεί επίσκοπος Σασίμων. Τότε ο Γρηγόριος δηλώνει τη παραίτησή του και  αναχωρεί στη γενέτειρά του Αριανζό, όπου και τελειώνει με ειρήνη τη ζωή του, το 390 μ.Χ.  **«Αφήστε να είμαι σαν τον Προφήτη Ιωνά! Ήμουν υπεύθυνος για τη καταιγίδα, αλλά θα θυσιαστώ για να σώσω το πλοίο. Δεν ήθελα να αναλάβω τον θρόνο και με χαρά θα τον αφήσω», λέει ο Γρηγόριος.**  Ο ΛΑ ' Λόγος είναι ο σπουδαιότερος από τους Θεολογικούς Λόγους του αγ. Γρηγορίου. Εκφωνήθηκε στο ναό της αγ. Αναστασiας στην Κωνσταντινούπολη, το 380. Είναι η πρώτη φορά που σε ειδική πραγματεία, αφιερωμένη στο άγιο Πνεύμα, ομολογείται και καταδεικνύεται η θεότητα και το ομοούσιο του Αγ. Πνεύματος  «Αλλά εάν πρέπει να εκφραστούμε με συντομία, η θεότητα είναι αδιαίρετη, αν και διακρίνεται σε πρόσωπα. Και όπως συμβαίνει με τρεις ήλιους oι οποίοι είναι ενωμένοι μεταξύ τους: μία είναι η έκχυση του φωτός….  Σκέψου λοιπόν τα εξής: Γεννιέται ο Χριστός; Το Πνεύμα προηγείται· βαπτίζεται; Αυτό δίνει μαρτυρία· δέχεται πειρασμούς; Τον οδηγεί. Επιτελεί θαύματα; Τον συνοδεύει. Ανέρχεται; Τον διαδέχεται. Ποιο άραγε από τα μεγάλα και απ' όσα κάνει ο Θεός, δεν μπορεί το Πνεύμα; Ποια πάλι ονομασία δεν έχει απ' όσες έχει ο Θεός εκτός από την αγεννησία και τη γέννηση; Διότι έπρεπε να μείνουν oι ιδιότητες στον Πατέρα και στον Υιό, για να μην υπάρχει σύγχυση στη θεότητα, η οποία και τ' άλλα οδηγεί σε τάξη και κοσμιότητα».  Ο Γρηγόριος κοιμήθηκε στις   25 'Iανουαρίου του 390 μ.Χ. | | **Ο άγιος Ιωάννης ο Χρυσόστομος:**  Α. Υπήρξε **ο μεγαλύτερος εκκλησιαστικός συγγραφέας και διασημότερος βυζαντινός εκκλησιαστικός ρήτορας. Γι’  αυτό φέρει και την ονομασία του Χρυσοστόμου, ήδη από τον 6ο αι. κ.ε.**  Β. Αναδείχθηκε ως  **ο μεγαλύτερος μελετητής και εξηγητής της  Αγίας  Γραφής**.  Γ. Υπήρξε **ένας απ' τους μεγαλύτερους κοινωνικούς εργάτες**. Έτρεφε καθημερινά στην Κων/πολη (7000) επτά χιλιάδες απόρους, ενώ ίδρυσε σειρά ιδρυμάτων με σκοπό την ανακούφιση των φτωχών, των ορφανών, των ξένων και των αρρώστων.  Δ.  **Αναδείχθηκε σε πρότυπο ποιμένα - αρχιερέα**. Διακρίθηκε για την προσφορά του στην **ιεραποστολή** και τη **λατρεία**, ενώ κατάργησε κάθε πολυτέλεια στην Εκκλησία, περιόρισε στο ελάχιστο τα έξοδα διατροφής του κλήρου, εκποίησε διάφορα πολύτιμα σκεύη και τιμαλφή που δεν ήταν απαραίτητα και έδωσε τα χρήματα σε έργα αγάπης.  Έλαβε **δραστικά** **μέτρα** εναντίον: των κληρικών εκείνων που πλούτιζαν από την ιερατική τους ιδιότητα, όσων κληρικών απολάμβαναν την κοσμική ζωή και όσων ζούσαν αργόσχολα, με έμφαση στις απολαύσεις.  Έγραφε χαρακτηριστικά: «εάν ο κλήρος που είναι το άλας της γης, παρουσιάζει έκλυτο βίο, πώς θα ζητήσουμε από το ποίμνιο να ζει άγιο και κατά Χριστόν βίο;»  Ε. Αναγνωρίστηκε ως ένας **απ' τους πιο φλογερούς μαχητές της αλήθειας και των   δικαίων της Εκκλησίας**.  **Ενώ ήταν πατριάρχης Κωνσταντινουπόλεως, η** **ασυμβίβαστη** **στάση** του και η **συκοφάντησή** του **από** **εχθρούς**, σύντομα έστρεψαν εναντίον του, τόσο την αυτοκράτειρα Ευδοξία, όσο και τον πρωθυπουργό Ευτρόπιο… **Εκθρονίστηκε** **δύο** **φορές**.   «Την εξουσία- έγραψε προς την Ευδοξία- την έχεις για να απονέμεις παντού δικαιοσύνη. Όσο ισχυρή κι αν είσαι, είσαι καπνός και όνειρο. Γι’ αυτό δώσε τέλος στη δυστυχία. Ούτε τα χρήματα, ούτε η δόξα της εξουσίας θα κατέβουν μαζί σου στον τάφο».  Ο Ιωάννης κοιμήθηκε στις  14 Σεπτεμβρίου του 407 μ.Χ. στα Κόμανα του Πόντου  όπου  βρισκόταν εξόριστος.  Η αποκατάστασή του ήλθε στις 27 Ιανουαρίου του 438, όταν η λάρνακα με το λείψανο του αγίου μεταφέρθηκε με λαμπρή και συγκινητική πομπή στην βασιλεύουσα και τοποθετήθηκε στο Άγιο Βήμα του ναού των Αγίων Αποστόλων, ενώ ο λαός γεμάτος  χαρά αναβοούσε: **«Απόλαβε του θρόνου σου, Άγιε».** | | Σχετικά με την **εκμετάλλευση** και την **εξαθλίωση** **ανθρώπου** από άνθρωπο ο Χρυσόστομος γράφει:  « Τι σημασία έχει  αν δεν σπρώχνεις το ξίφος και δεν βυθίζεις το χέρι σου στις σάρκες ( του αδελφού σου ) ;Άλλα φοβερότερα απ΄ αυτό κάνεις. Αν έκανες το πρώτο , θα τον απάλλασσες από φροντίδες. Τώρα όμως με την πείνα και τη δουλεία , τον περιβάλλεις με πίκρες κι άλλα κακά . To λέω αυτό και δε θα παύσω να  το τονίζω, όχι για να σας προετοιμάσω για φόνο, ούτε για να σας προτρέψω να κάνετε κακό μικρότερο απ αυτό, αλλά για να μη  νομίζετε ότι δεν πρόκειται να τιμωρηθείτε. Αυτός που αφαιρεί τα μέσα συντήρησης και το ψωμί από τον πλησίον , τον σκοτώνει, λέει η Γραφή ».  **ΓΕΝΙΚΗ ΑΠΟΤΙΜΗΣΗ** |   Και οι τρεις Ιεράρχες υπήρξαν άνθρωποι μορφωμένοι με κλασική μόρφωση, τόσο πολύ «ρητορικοί» και «σοφιστές», όσο ήταν και θεολόγοι. Μάλιστα, ήταν τέτοια η φιλομάθεια και η προκοπή τους, που όλοι ήταν ικανοί να διδάξουν σε πανεπιστημιακό επίπεδο.  Όλοι μαζί με τον αγώνα τους κατόρθωσαν να καθιερώσουν μια νέα ορθοδοξία, κι από την άλλη συμβίβασαν τον Χριστιανισμό με τον Ελληνισμό. Χάρη σε αυτούς ο εξελληνισμένος και φιλοσοφημένος χριστιανισμός έπαψε πλέον να προσβάλλει τους καλλιεργημένους πνευματικά ανθρώπους.  Είναι ενδιαφέρον, δυστυχώς, όμως, να πούμε πως, παρά το γεγονός ότι θεωρούνται ακόμη προστάτες της παιδείας στη χώρα μας, οι γνώσεις μικρών και μεγάλων για το έργο τους μάλλον είναι ανεπαρκείς.  **ΣΗΜΕΡΑ**  Κλείνοντας, διαπιστώνουμε πως σήμερα τιμάμε τη μνήμη τριών αγίων, οι οποίοι μας δίνουν διαχρονικά παραδείγματα δράσης, έργου και ζωής. Η ημέρα μνήμης τους μας καλεί όλους, τον καθένα προσωπικά και συγχρόνως όλους μαζί, ενωμένους, να βαδίσουμε έναν μακρύ και περιπετειώδη δρόμο προς τη λύτρωση, που θα χαρακτηρίζεται παράλληλα από τη διάθεση να αποκτήσουμε και να αξιοποιήσουμε γνώσεις∙ να θέσουμε και να πετύχουμε στόχους∙ να παραμείνουμε ασυμβίβαστοι, όταν η φωνή της συνείδησής μας το ζητά∙ να μη διστάσουμε να αντιστεκόμαστε ενάντια σε κάθε μορφή εξουσίας και με κάθε τίμημα, όταν πρόκειται να υπερασπιστούμε τις ιδέες, τις αξίες μας, την αξιοπρέπειά μας. Μας καλεί –τέλος- να δούμε με άλλη προδιάθεση την ιστορία και τις παραδόσεις μας, χριστιανικές και εθνικές. Να τις δούμε και να τις αξιοποιήσουμε ….  Χρόνια πολλά!!! |